EUROOPA KOMISJON Brüssel,22.6.2018 COM(2018) 487 final KOMISJONI ARUANNE NÕUKOGULE JA EUROOPA PARLAMENDILE Kaheteistkümnes aastaaruanne (2017) ühenduse abi kasutamise kohta nõukogu 27. veebruari 2006. aasta määruse (EÜ) nr 389/2006 (millega luuakse rahalise toetuse programm Küprose türgi kogukonna majandusarengu soodustamiseks) alusel



KOMISJONI ARUANNE NÕUKOGULE JA EUROOPA PARLAMENDILE Kaheteistkümnes aastaaruanne (2017) ühenduse abi kasutamise kohta nõukogu 27. veebruari 2006. aasta määruse (EÜ) nr 389/2006 (millega luuakse rahalise toetuse programm Küprose türgi kogukonna majandusarengu soodustamiseks) alusel 1.Sissejuhatus Nõukogu määrus (EÜ) nr 389/2006 (edaspidi „abimäärus“) on Küprose türgi kogukonna abistamise aluseks ja selle kohaselt tuleb igal aastal nõukogule ja Euroopa Parlamendile aru anda. Käesolev aruanne käsitleb 2017. aastat. 2.Abi kavandamine 2006. aastast kuni 2017. aasta lõpuni kavandati abimääruse raames tehtavateks toiminguteks 485 miljonit eurot. 2017. aasta detsembris oli 2017. aasta programmi jaoks võetud eelarvekohustus 34 836 240 eurot . Mitmeaastases finantsraamistikus aastateks 2014–2020 on kehtestatud programmi mitmeaastane perspektiiv, milles on ette nähtud stabiilne iga-aastane rahastamine. Abiprogramm on oma olemuselt siiski ajutine ning selle eesmärk on hõlbustada Küprose taasühendamist. Nii abimäärus kui ka nõukogu määrus nr 1311/2013, millega määratakse kindlaks mitmeaastane finantsraamistik, võimaldavad seda muuta, kui taasühendamine saavutatakse. 3.Rakendusmehhanismid Kõnealust programmi rakendatakse Küprose Vabariigi valitsuse tegeliku kontrolli alt välja jäävatel Küprose Vabariigi aladel, kus acquis’ kohaldamine on ajutiselt peatatud vastavalt ühinemislepingu protokollile nr 10. Abi antakse peamiselt Euroopa Komisjoni poolse eelarve otsese täitmise kaudu, kuid mõningaid projekte hallatakse kaudselt ÜRO arenguprogrammi (UNDP), Euroopa Rekonstruktsiooni- ja Arengupanga ning Briti Nõukogu kaudu. Komisjon tegutseb ainulaadsetes poliitilistes, õiguslikes ja diplomaatilistes tingimustes. Selleks et rakendada programmi usaldusväärse finantsjuhtimise põhimõtteid järgides, on vaja erikorda. Tavaolukorras nähakse ELi rahastatavate abiprogrammide puhul arenguabi õigusraamistik ette abi saava riigi valitsusega sõlmitud lepingutega. Küprose türgi kogukonnale abi andmiseks ei saa selliseid lepinguid sõlmida. Olemusliku riski haldamine ja leevendamine on osa komisjoni tööst ning võetud meetmete hulka kuuluvad intensiivne järelevalve ja toetus abisaajatele, maksetingimuste läbivaatamine ja ettevaatlik suhtumine pangatagatiste kasutamisse. Abi hõlmab märkimisväärses ulatuses toetustena antavat abi, mille haldamine on ressursimahukas. Sellises keskkonnas eduka ja jätkusuutliku rakendamise tagamiseks peab Küprose türgi kogukond olema täielikult kaasatud kokkuleppele järgneva acquis’ lõpliku kasutuselevõtu ettevalmistamisse. Abiprogrammi meeskond kasutab Nikosia põhjaosas asuvat ELi programmi tugibürood (EUPSO). Komisjoni esindus Küprosel korraldab ka kohtumisi, seminare ja pressikonverentse ning suhtleb Küprose avalikkusega tervel saarel, sealhulgas ka abiprogrammi teemadel. Abiprogrammi alusel rahastatud ELi infopunkt rakendab samuti teavitus- ja nähtavusmeetmeid, pakkudes teavet ELi poliitika, prioriteetide ja meetmete kohta Küprose türgi kogukonna toetamisel ning edendades Euroopa kultuuri. 4.Programmi rakendamine aruandeperioodil 4.1.Üldine ülevaade Komisjon jätkab abimääruse rakendamist eesmärgiga toetada taasühendamist. Komisjon on valmis kohandama programmi konflikti lahendamiseks peetavatel kõnelustel sõlmitud mis tahes kokkulepete alusel. 2017. aasta tegevused hõlmasid mitme ennast tõestanud ja eduka projekti, näiteks ELi stipendiumide ning teadmata kadunud isikute otsimisega tegeleva komitee ja kultuuripärandi tehnilise komitee toetamiseks usaldust suurendavate meetmete jätkamist. Konflikti lahendamise ettevalmistamiseks olulistele majandussektoritele antavat abi suurendati erasektori ja maapiirkondade ning ka inimressursside arenguprojektide kaudu. Jätkati jõupingutusi loomahaiguste likvideerimise ja toiduohutuse oluliseks parandamiseks. Endiselt on toetusesaajate suutlikkuses acquis’d tõhusalt rakendada märkimisväärseid lünki ning paljude õigusaktide vastuvõtmine on veel pooleli. Siiski mõistab Küprose türgi kogukond ELi standarditega vastavusse viidud õigusaktide rakendamisega seotud ülesandeid varasemast paremini. Toetustena antav abi on jätkuvalt programmi oluline osa. Stipendiumiprogrammi jaoks jätkas komisjon allhanketeenuste kasutamist, et tagada toetuste õigeaegne ja tõhus jõudmine abisaajateni. Lisaks on tehnilise abi teenuslepinguga asutatud projektijuhtimisüksus osutanud alates 2008. aastast teenuseid toetuskavade rakendamise toetamiseks. Projektijuhtimisüksus annab jätkuvalt komisjonile väärtuslikku abi, mis väljendub toetuskavadega seotud tegevuse juhtimise, rakendamise ja seire suuremas tõhususes ja usaldatavuses.

Endiselt on probleeme Famagusta reoveevõrgu ehitamisega, mille lepingu komisjon lõpetas 2013. aasta detsembris. Vaidlus endise töövõtjaga on jõudnud vahekohtusse, kuna kõik võimalused kokkuleppe saavutamiseks olid ammendunud. Samal ajal viiakse 2018. aastal läbi remonditööde hankemenetlus. Aasta lõpus oli programmi raames jõus 274 lepingut. 4.2.Edusammud eesmärkide kaupa Abiprogrammi üldine eesmärk on aidata kaasa Küprose taasühendamisele, soodustades Küprose türgi kogukonna majandusarengut, pöörates erilist tähelepanu saare majanduslikule integratsioonile, tihedamate sidemete loomisele nii kahe kogukonna vahel kui ka Euroopa Liiduga ning acquis' ülevõtmiseks valmistumisele. 2017. aastal võeti abimääruse eesmärkide saavutamiseks alljärgnevaid meetmeid. 4.2.1.Eesmärk nr 1: taristu arendamine ja ümberkorraldamine Veesektoris on lõplikult vormistatud projekteerimis- ja hankedokumendid uue reovee tunnelkollektori ehitamiseks, mis viib Nikosia reovee kahe kogukonna ühisesse reoveepuhastisse Nikosias. Ehitustööde hankemenetlust on kavas alustada 2018. aasta alguses. Kahe kogukonna ühise reoveepuhastiga puhastatud heitvee jaotusvõrgu teostatavusuuring ja kontseptuaalne projekt on hästi edenenud ja ootavad lõplikku heakskiitmist. Selle olulise kahe kogukonna projekti üksikasjalikku lõpp-projekti ja sellega seotud hankedokumente on oodata 2018. aasta jooksul. Koostati Famagusta kanalisatsioonivõrgu vajalike parandustööde hankedokumendid ja tööde hankemenetlust alustatakse 2018. aasta alguses. Alustati vana Nikosia reoveepuhasti dekomisjoneerimise esimese etapi ettevalmistustöödega ning jalgratta- ja kõnnitee rajamisega Pedieose jõe kaldale. Abi tahkete jäätmete käitlemise sektoris jätkus erinevate meetmete abil. 2017. aasta detsembris allkirjastati kaks lepingut, mis käsitlevad Koutsoventsise/Güngöri prügila laiendamist ja prügila degaseerimisrajatist. Tööd on kavas lõpetada 2018. aasta detsembriks. 2017. aastal lõpetati ka Euroopa tahkete jäätmete kataloogil põhineva tahkete jäätmete käitluse andmebaasi kavandamine ja teostamine. Seda katsetavad praegu pädevad keskkonnaorganisatsioonid, kuid juba on seda nimetatud edukaks. Pärast mitmeid viivitusi ollakse jälle graafikus uue ohtlike meditsiiniliste jäätmete steriliseerimise rajatise paigaldamisega ja need tööd on kavas lõpetada 2018. aasta keskel. Seda projekti on veelgi toetatud tehnilise suutlikkuse projekti abil, mis hõlmab säästva meditsiiniliste jäätmete käitlussüsteemi kavandamist ja rakendamist. Teist korda korraldati hankemenetlus inimtervisele kõige ohtlikumate loomsete kõrvalsaaduste kogumis-, äraveo- ja keskkäitlussüsteemi kasutuselevõtuks, kuid tingimustele vastavaid pakkumusi ei saadud. Pärast hankedokumentide optimeerimist korraldatakse uus hankemenetlus 2018. aasta alguses. Tahkete jäätmete käitlemisega tegeleti ka kodanikuühiskonda ja kohalikke kogukondi toetavate toetuskavade raames. Need hõlmavad tahkete jäätmete vahehoidlate rajamist ja keskkonnahoidlikku jäätmekäitlust vastavalt sidusale ELi väljatöötatud tahkete jäätmete käitlemise kavale. 2017. aastal kiideti heaks ka projektid õhu- ja veekvaliteedi seiresüsteemi parandamiseks ning koostati tehnilised kirjeldused. Hankemenetlus peaks toimuma 2018. aasta keskel. Lõplikult viimistleti liiklusohutuse programmi rakendamise tehnilise abi leping. Koostati juhilubade väljastamise, sõidukite registreerimise ja sõidukite tehnilise ülevaatuse rakendamise tegevuskava, mis nõuab täiendavat abi ja toetust abisaajalt, et tegevuskava rakendada ja liiklusohutust parandada. 4.2.2.Eesmärk nr 2: sotsiaalse ja majandusliku arengu edendamine Novembris 2015 algatatud erasektori tehnilise abi projekti pikendati kuni 2018. aasta septembrini. Projekti eesmärk on edendada erasektori majanduskasvu ja töökohtade loomist. See pakub tehnilist abi kohalikele asutustele acquis’ kohaldamise ettevalmistamisel erasektori arendamisega seotud valdkondades. Toetust antakse analüütiliste uuringute ja strateegiate koostamise vormis, sealhulgas näiteks väikeste ja keskmise suurusega ettevõtjate strateegia ja tegevuskava vormistamisega. Samuti aidatakse seeläbi mikro- ja väikeettevõtjatel valmistuda acquis’ kohaldamiseks, toetades ettevõtlust toetavaid organisatsioone, mis suurendavad nende organisatsioonilist ja teenuste osutamise suutlikkust. 2017. aasta alguses töötas välisekspert ühekordse lepingu alusel välja juhise, mis käsitleb innovatsioonistrateegia teostatavust kooskõlas programmiga „Horisont 2020“ ja aruka majanduskasvu põhimõttega. Peale sellele pikendati Euroopa Rekonstruktsiooni- ja Arengupangaga sõlmitud delegeerimislepingut, et anda Küprose türgi ettevõtetele juurdepääs krediidivahenditele ning toetada kohalike ärikonsultantidele suutlikkuse suurendamist, ning eraldati täiendavalt 0,8 miljonit eurot. Ettevõtteid toetatakse samuti otseselt toetuste kaudu. Kõik ülejäänud otsetoetused, mis eraldati ettevõtetele toetuskava VKEde areng: toodete ja teenuste ajakohastamine raames, lõpetati 2017. aastal. Selle kava raames on edukalt rakendatud kokku 36 projekti.

Maaelu arengu valdkonnas anti tehnilist abi põllumajandusettevõtete nõuandeteenuste tõhustamiseks, sealhulgas kohalike nõustajate koolitamiseks. Lisaks lõpetati 2017. aastal edukalt veel 6 toetuslepingut kolmanda maaelu arengu toetuskava raames 2013. aastal sõlmitud 39 toetuslepingust. 2017. aastal jätkati loomahaiguste likvideerimise ettevalmistamist ja rakendamist toetava tehnilise abi projektiga (mis käivitati 2015. aasta keskel) veterinaarteenuste suutlikkuse suurendamist eesmärgiga töötada välja ja rakendada loomahaiguste seire- ja likvideerimisprogrammid, ning loomade identifitseerimis- ja registreerimissüsteemi tugevdamist. Abiprojektiga aidati samuti kaasa veterinaarialabori tulemuslikkuse ja väljundite kvaliteedi pidevale täiustamisele. 2016. ja 2017. aastal tehti Küprose põhjaosas läbi aegade esimene ulatuslik katse loomadega, et määrata kindlaks olukord peamiste loomahaiguste (nagu brutselloos ja tuberkuloos) osas. Kohalikke põllumajandustootjaid on põhjalikult teavitatud toiduloomade oluliste haiguste likvideerimise eesmärkidest ja selle pikaajalisest kasust. See parandas põllumajandustootjate teadlikkust ja tagas nende toetuse oluliste loomahaiguste likvideerimisele piirkonnas. Küprose türgi kogukonnas metroloogiaalase suutlikkuse arendamise projekti raames toimus analüüsimeetodite koolitus ELi toiduohutusstandardite nõuete kohta. Küprose türgi kogukonna suutlikkust rakendada loomade tervise ja toiduohutusega seotud programme suurendas veelgi nelja hankelepingu sõlmimine kogusummas 0,5 miljonit eurot, et hankida veterinaaria- ja toiduohutuse laboritele seadmeid ja tarbekaupu. Kogukonna arendamiseks toimunud neljanda konkursikutse kaudu sõlmiti viis toetuslepingut kogusummas 3 miljonit eurot. Neli projekti keskenduvad kohalike kogukonnateenuste, näiteks jäätmehoolduse ja keskkonnakaitse tõhususe ja kvaliteedi parandamisele. Ühe projekti eesmärk on luua koduvägivalla ohvrite abikeskus. Haridussektoris jätkus 2017. aastal nende 15 toetuse rakendamine, mis anti 2016. aastal 1,5 miljoni euro suuruse eelarvega haridusalase uuendustegevuse ja muutuse VI toetuskava raames. 15 projektist 9 rakendatakse koolides ja 6 elukestva õppe organisatsioonides. Projektidega keskendutakse peamiselt õpetamis- ja õppimisvõime parandamisele õppekavavälist tegevust ja pehmeid oskusi pakkuvates koolides ning ka teaduslaborite ja mahepõllumajanduse tarvis kasvuhoonete rajamisele. Teisalt keskenduvad elukestva õppe projektid arhitektide ja inseneride kutsealaste oskuste arendamisele ning pakuvad ettevõtluskursusi ja elukestva õppe koolitusi noorte tööalase konkurentsivõime parandamiseks. Uus, 1,5 miljoni euro suuruse eelarvega haridusalase uuendustegevuse ja muutuse VII toetuskava, mis algatati 2016. aasta esimesel poolel, hõlmab samu eesmärke nagu eelminegi konkursikutse. Projekti ettepanekute hindamine on käimas. Jätkus teise kutsehariduse, koolituse ja tööturu (VETLAM II) tehnilise abi projekti tegevus, mis käivitati novembris 2015. 2017. aastal keskenduti tehnilise abi projektis eelkõige kvalifikatsiooniraamistiku läbivaatamisele ja ajakohastamisele, kutsekoolide strateegia arendamisele, aktiivsete tööturumeetmete arendamisele kolmele valitud ebasoodsas olukorras olevale rühmale (noored, naised ja puuetega inimesed) ja tööturuasutuste suutlikkuse suurendamisele. Samuti töötati välja töölõppimise ja õpipoisiõppe programmide hindamismenetlus ning loodi ka kohalik hindajate kogu. Projekti lõpp on kavandatud 2018. aasta novembrisse. Varasemate analüüside tulemustele tuginedes sai Maailmapanga rahastatud majandusjärelevalve programmi teises etapis teha täiendavaid süvaanalüüse ja anda tehnilist abi olulistes valdkondades. Programmis keskenduti eelarve analüüsile, rahaliselt jätkusuutlikele avaliku halduse asutustele, taasühinemise majanduslikele ja kaubanduslikele mõjudele, erasektori arendamisele, sotsiaalsele kaasatusele ning makromajanduslikule järelevalvele. Kooskõlas abiprogrammi raamistiku poliitiliste prioriteetidega eraldati 2017. aastal täiendav rahastamispakett summas 4,8 miljonit eurot, et ka edaspidi kaasata Maailmapank seni tehtud analüüsi- ja nõustamistegevuse edasiarendamisse ning jätkata Küprose türgi kogukonna nõustamist ja sihipärast toetamist kuni 2020. aasta detsembrini. 4.2.3.Eesmärk nr 3: leppimisele kaasaaitamine, usaldust suurendavad meetmed ja kodanikuühiskonna toetamine Teadmata kadunud isikute otsimisega tegelev komitee, mida toetatakse abiprogrammiga ÜRO Arenguprogrammi eelarve kaudse täitmise kaudu, jätkas oma kohapealset ja laboritööd. 2017. aasta lõpuks kokku 2 002 teadmata kadunud isikust kaevas teadmata kadunud isikute otsimisega tegelev komitee matmispaigast välja 1 194 inimese säilmed, millest 831 tuvastati geneetiliselt ja anti üle perekondadele. Detsembris 2017 pikendati ÜRO Arenguprogrammi delegeerimislepingut, et rahastada teadmata kadunud isikute otsimisega tegeleva komitee tegevust 2018. aastal 2,6 miljoni euroga. Ajavahemikus 2006–2018 toetas EL kadunud isikute otsimisega tegelevat komiteed kokku 22 miljoni euroga, mis moodustab 80 % neile eraldatavast kogurahastamisest. Aja möödudes on üha raskem saada täpset teavet matmispaikade asukoha kindlaksmääramiseks. See on peamine probleem, millega tegelemiseks tuleb teha uusi jõupingutusi ning uurida tsiviil- ja militaararhiive, samuti rohkem kasutada IT-vahendeid uurimis-, kaevamis- ja väljakaevamisetappide lihtsustamiseks. Selleks tehti 2017. aasta detsembris mõlemas kogukonnas kampaania, et julgustada neid esitama igasugust teavet, mis neil võib olla. Teadmata kadunud isikute otsimisega tegeleva komitee liikmed tegid 2017. aasta mais ÜRO arhiivides New Yorgis uurimistööd. Kultuuripärandi kaitse kahe kogukonna kultuuripärandi tehnilise komitee kaudu jäi abiprogrammi leppimise ja usalduse suurendamise meetmete oluliseks osaks. Ajavahemikus 2011–2017 eraldati kultuuripärandi programmile 14,7 miljonit eurot ELi rahalisi vahendeid, mida kasutatakse saare 71 kultuuripärandiobjekti kaitse parandamiseks. See hõlmab 5 suuremahulist projekti, 30 keskmise suurusega projekti, 26 väikesemahulist projekti ja 10 kavandamisjärgus olevat projekti. 2017. aasta peamised saavutused olid Agios Panteleimonase kloostri konserveerimistööde lõpetamine maikuus ning ka Martinengo bastioni ja Famagustas asuva ühe müüriosa konserveerimine septembris. Samuti lõpetati 2017. aastal sõjalisel objektil asuva Agia Marina (Gurpinari) maroniitide kiriku konserveerimistööd. Rakendatakse meetmeid tagamaks, et abi saanud kogukonnad hooldavad restaureeritud objekte nõuetekohaselt. Küprose kahe kogukonna juhtide algatatud uutele usaldust suurendavatele meetmetele reageeris komisjon 2015. aastal kiiresti, eraldades vajalikud vahendid kahe uue ületuspunkti avamiseks Deryneias ja Lefka-Aplikis. ÜRO arenguprogrammiga allkirjastati 2016. aasta alguses delegeerimisleping eraldusjoonest põhja pool toimuvate tööde kohta, mis lõpetati 2017. aastal. Küprose Vabariigi taotlusel allkirjastasid komisjon ja ÜRO arenguprogramm 2017. aastal delegeerimislepingu addendum’i puhvertsoonis toimuvate tööde kohta. Need tööd viiakse eeldatavasti lõpule 2018. aastal. 2017. aastal jätkus kodanikuühiskonna toetamine. 2017. aastal jätkati tehnilise abi andmist (projekt „Civic Space“), et parandada kodanikuühiskonna organisatsioonide suutlikkust ning soodustada võrgustike loomist ja ühistegevust Küprose kreeka ja teiste ELi kodanikuühiskonna organisatsioonidega. Kõigepealt keskenduti soodsa keskkonna loomisele kodanikuühiskonna arenguks ja kodanikuaktiivsuse algatuste edendamiseks „Grow Civic“ mehhanismi kaudu. Lisaks sellele kehtisid 2017. aastal ka 18 toetuskava „Civil Society in Action IV and V“ raames sõlmitud lepingut. Nendega rahastati keskkonna, inimõiguste, kunsti ja spordi valdkonnas mitmesuguseid meetmeid kodanikuosaluse ning kogukondadevahelise koostöö edendamiseks. 2017. aasta keskel algatati toetuskava „Civil Society in Action“ kuues konkursikutse, pakkudes kodanikuühiskonna organisatsioonidele uusi võimalusi oma suutlikkuse suurendamiseks, tegevuste ja koostöö tugevdamiseks ning kõigile kasulike muudatuste tegemiseks. Kodanikuühiskonna foorum, mille puhul on tegemist platvormiga, kus kodanikuühiskonna organisatsioonid saavad väljendada oma ootusi ja prioriteete, kohtus iga kolme kuu tagant. Foorum tegutses kodanikuühiskonna organisatsioonide toetamise katalüsaatorina ja edendas kodanikuaktiivsust. Kogu oktoobrikuu jooksul toimus teist korda kodanikuühiskonna organisatsioonide tegevust tutvustav üritus „Avatud uste festival“, et teavitada üldsust varasemast ja praegusest tegevusest ja edendada vabatahtlikku tööd igas vanuses inimeste hulgas. Festivalil osales enam kui 60 ühingut, sihtasutust, platvormi, algatust ja aktivisti, kes külastasid Küprose põhjaosa, et inimestega kohtuda ja teiste kodanikuühiskonna organisatsioonidega kontakte luua.

4.2.4.Eesmärk nr 4: Küprose türgi kogukonna ELile lähendamine Õppeaastateks 2014–2016 anti ELi stipendiumide haldamine üle Briti Nõukogule. Seda korraldust pikendati täiendava kolme aasta võrra Briti Nõukoguga 2016. aasta detsembris allkirjastatud delegeerimislepingu alusel, mis hõlmab õppeaastaid 2017–2020. 2017. aasta taotlusvooru 1,92 miljoni euro suurusest summast sai 2017./2018. õppeaastaks rahastada 152 stipendiumit. Nende stipendiumitega toetati üliõpilasi esimese aasta jooksul diplomieelses õppes, kõrghariduse teise astme üliõpilasi magistri- või doktoriõppes, teadustöötajaid ja spetsialiste oma keele- ja kutseoskuste täiendamisel ELi liikmesriikides keelekursuste ja praktikaprogrammide kaudu. Alates 2007. aastast on stipendiumiprogramm taganud juurdepääsu stipendiumitele enam kui 1 000-le Küprose türgi tudengile ja spetsialistile. Selle programmi järjepidevust peetakse ülioluliseks ja tehakse suuremaid jõupingutusi, et kohandada seda Küprose türgi kogukonna vajaduste ja puudujääkidega. Stipendiumiprogrammi haldamise tegevuse raames korraldab Briti Nõukogu igal aastal Euroopas õppimise päeva, mille raames tutvustatakse õppuritele õppimisvõimalusi ELis. Viimastel aastatel on loodud veebipõhine vilistlaste võrgustik stipendiumiprogrammi vilistlaste vaheliste kontaktide ja erialaste suhete edendamiseks. Briti Nõukogu jälgib pidevalt programmi mõju keskpikas ajavahemikus, näiteks õpilaste Küprosele tagasipöördumise määra ja töökoha leidmise edukust. Ka 2017. aastal oli Küprose türgi kogukonnas suur nõudlus ELiga seotud teabe järele. ELi infopunkt, mida hallatakse koos Euroopa Komisjoni esindusega Küprosel, alustas tegevust 2015. aasta alguses ning selle eelarve oli 30-kuuliseks perioodiks kokku 1 545 000 eurot; 2017. aasta juulis pikendati projekti kuni 2020. aasta jaanuarini kogueelarvega 3 miljonit eurot. Selle abil muutusid EL, ELi poliitika ja ELi rahastatud abiprogramm palju paremini nähtavaks. Seni on ELi infopunkt korraldanud mitmeid paneelarutelusid ja üritusi mitmesugustel teemadel, sealhulgas keskkonna (vesi, energeetika, jäätmekäitlus, sealhulgas ringlussevõtt, bioloogiline mitmekesisus, randade koristamine ja roheline nädal), mahepõllumajanduse, töötervishoiu ja -ohutuse, toiduohutuse, loomade heaolu ja loomatervise valdkonnas. Samuti käsitleti selliseid teemasid nagu inimõigused, puuetega inimeste õigused, laste õigused, sooline võrdõiguslikkus, LGBTQ inimeste õigused ning tarbijate õigused. 2017. aastal korraldas ELi infopunkt 49 üritust (neist 28 Nikosias), sealhulgas Euroopa päeva, Euroopa nädala rassismi vastu, Euroopa noortenädala ja rahvusvahelise noortepäeva, Euroopa teadlaste öö, ELi inimkaubandusevastase võitluse päeva, mobiilsusnädala ja liiklusohutuse õpikoja, Euroopa spordinädala ning Euroopa VKEde nädala. Neil üritustel osales üle 4 849 inimese, mis näitab kogukonna huvi suurenemist (2016. aasta üritustel 4 382 osalejat ja 2015. aasta üritustel 2 383 osalejat). 2017. aastal üllitati 2 255 teabetoodet ja 10 uudiskirja (kokku alates infopunkti avamisest vastavalt 13 684 ja 30). Kohalikus meedias ilmus 2017. aastal 343 uudisteartiklit ja 33 telereklaami (alates projekti algusest vastavalt 1 266 ja 115). Ka Facebooki lehe „Abbilgi“ külastatavus kinnitab tegevuste populaarsust (2017. aastal 4 052 uut „meeldimist“, alates avamisest kokku 12 523). ELi infopunkt toetas ka teabe levitamist kõikide konkursikutsete ja muude abiprogrammi kaudu rahastatud projektide ja ürituste kohta, kasutades selleks Facebooki postitusi/meeldetuletusi ja plakateid ning korraldades ürituste ja projektide avaüritusi oma ruumides. Ta sõlmis strateegilisi partnerlusi teiste ELi rahastatavate projektide ja tehnilise abi projektidega, nagu kodanikuühiskonna arengu projekt („Civic Space“), erasektori arenguprojekt, loomahaiguste likvideerimise projekt, jäätmehoolduse projekt ning ka asjaomaste osakondade ja kodanikuühiskonna organisatsioonidega Küprose türgi kogukonnas. 4.2.5.Eesmärgid nr 5 ja 6: Küprose türgi kogukonna ettevalmistamine acquis’ ülevõtmiseks ja rakendamiseks Komisjoni tehnilise abi ja teabevahetuse büroo (TAIEX) vahendit kasutatakse, et rakendada abimääruse 5. ja 6. eesmärki, ning see aitab seega valmistada Küprose türgi kogukonda ette acquis’ rakendamiseks, kui lõpetatakse selle kohaldamise peatamine, s.t niipea kui jõustub Küprose probleemi terviklik lahendus. Abi jätkus 2017. aastal ja acquis’ 17 peamises valdkonnas või sektoris valiti uued eksperdid. Kokku korraldati 2017. aastal 118 üritust. TAIEXi tegevus hõlmas muu hulgas eksperdimissioone, õpikodasid ja õppekülastusi. Küprose türgi kogukonna sidusrühmad näitasid üles märkimisväärselt suuremat teadlikkust acquis’ nõuetest TAIEXi aktiivsetes sektorites. Jätkati üle eraldusjoone toimuva kaubanduse (määrus (EÜ) nr 866/2004) toetamist. Sõltumatud eksperdid on 2017. aastal osalenud kartulite ja tsitrustoodete korrapäraste fütosanitaarkontrollide tegemises, võtnud analüüsimiseks meeproove ja koostanud ajakohastatud loetelu laevadest, mille saagiga võib kaubelda üle eraldusjoone. 4.3.Rahastamine (lepingute sõlmimine ja väljamaksete tegemine) 4.3.1.Lepingute sõlmimine 2017. aastal allkirjastas komisjon juriidilisi kohustusi summas 23,2 miljonit eurot. Kogumaht suurenes võrreldes eelmise aastaga (2016. aastal 15,5 miljonit eurot). 4.3.2.Väljamaksete tegemine 2017. aastal tehti väljamakseid 17,2 miljoni euro ulatuses (2016. aastal 21,4 miljonit eurot). 4.4.Järelevalve Komisjon vastutab otseselt enamiku projektide rakendamise eest (eelarve otsene täitmine). Komisjoni töötajate tehtava järelevalve tase on väga kõrge, hõlmates pidevat kontakti töövõtjatega, pistelisi kontrolle ning ka kohtumisi objektidel ja juhtkomiteede koosolekuid. Projektijuhtimisüksus jätkas komisjoni toetamist kohalike kogukondade arendamise, VKEde ja maapiirkondade ettevõtjate, kodanikuühiskonna organisatsioonide, koolide ning kutseharidus- ja koolitusasutuste toetuslepingute/projektide järelevalve rakendamisel, aidates toetusesaajatel kohaldada ELi õigusnorme, mis käsitlevad toetuslepingute rakendamist, sealhulgas hangete korraldamist. Lisaks sellele rakendab komisjon mitmeid lepinguid eelarve kaudse täitmise raames. Rakendavaid üksusi, näiteks ÜRO Arenguprogrammi, Euroopa Rekonstruktsiooni- ja Arengupanka ning Briti Nõukogu, hinnatakse sammaste alusel ja aruanne esitatakse komisjonile kooskõlas asjakohaste raamlepingutega. Komisjon on tihedalt kaasatud nende tegevuste igapäevasesse järelevalvesse. TAIEXi jaoks algatati uus kavandamisperiood, mis hõlmab regulaarseid projekti juhtrühmade koosolekuid, et teha kokkuvõtteid, hinnata edusamme ja jätkata planeerimist. TAIEXi logistikat jälgitakse võrgupõhise TAIEXi haldussüsteemi kaudu.